ธุรกิจใหม่ของ Google ที่ปฏิวัติวงการเกม
นี่เป็นครั้งแรกในรอบปี ที่ลงทุนแมนเห็นว่าเรื่องนี้จะเป็น สิ่งเปลี่ยนโลก ถ้าเรื่องนี้ทำได้จริง มันจะสร้างสิ่งใหม่ ที่เปลี่ยนอุตสาหกรรมเดิมทั้งหมด ไปตลอดกาล..  เรื่องนี้เกิดขึ้นกับธุรกิจที่เรานึกไม่ถึงว่า Google จะไปเกี่ยวข้องได้  นั่นคือ ธุรกิจเกม..  Google จะเปลี่ยนโลกของเกมไปอย่างไร? ลงทุนแมนจะเล่าให้ฟัง
20 มี.ค. 2562

ธุรกิจใหม่ของ Google ที่ปฏิวัติวงการเกม / โดย ลงทุนแมน
นี่เป็นครั้งแรกในรอบปี
ที่ลงทุนแมนเห็นว่าเรื่องนี้จะเป็น สิ่งเปลี่ยนโลก
ถ้าเรื่องนี้ทำได้จริง
มันจะสร้างสิ่งใหม่
ที่เปลี่ยนอุตสาหกรรมเดิมทั้งหมด ไปตลอดกาล..
เรื่องนี้เกิดขึ้นกับธุรกิจที่เรานึกไม่ถึงว่า Google จะไปเกี่ยวข้องได้
นั่นคือ ธุรกิจเกม..
Google จะเปลี่ยนโลกของเกมไปอย่างไร?
ลงทุนแมนจะเล่าให้ฟัง
“พวกเราจะสร้างเพียงสิ่งที่ช่วยแก้ปัญหาให้ผู้ใช้งานหลัก 100 ล้านคน..”
ประโยคนี้เป็นคำกล่าวของ Larry Page 
ก่อนที่เขาขึ้นมารับตำแหน่ง CEO บริษัท Alphabet เป็นครั้งที่ 2
Alphabet เป็นชื่อบริษัทแม่ของ Google ที่เกิดขึ้นหลังจากปรับโครงสร้างบริษัท
เรื่องนี้ทำให้เห็นถึงความมุ่งมั่นของ Larry Page ที่ต้องการทำในสิ่งที่ impact ต่อคนจำนวนมาก
และ คนจำนวนมากที่ Larry Page หมายถึง ต้องมีสเกลระดับ 100 ล้านคน..
แล้วมีเรื่องอะไรบ้าง? ที่จะมีผู้ใช้งานหลัก 100 ล้านคนบนโลกนี้
การค้นหาโดย Google
แผนที่โดย Google Maps
พื้นที่เก็บข้อมูลโดย Google Cloud
วิดีโอโดย YouTube
และระบบปฏิบัติการ Android
แพลตฟอร์มทั้งหมดนี้มีผู้ใช้งานรวมกันเกินกว่า 2,000 ล้านคนต่อเดือน
แล้วยังมีธุรกิจไหนอีก? ที่ Larry Page อยากเข้าไปแก้ปัญหาผู้ใช้งานหลักร้อยล้านคน
รู้หรือไม่ว่า..
ในประชากรโลกทั้งหมด 7,600 ล้านคน 
มีคนเล่นเกมสูงถึง 2,200 ล้านคน หรือคิดเป็นเกือบ 30%
สมัยก่อน หากเราอยากเล่นเกม เราจะมีตัวเลือกคือ
1.คอมพิวเตอร์ PC
2.เครื่อง Console เช่น Nintendo, PlayStation, Xbox
แต่ตอนนี้ เกมบนโลกของเรากำลังถูกย่อลงมาอยู่บนมือถือ
และเรื่องนี้ทำให้เกิดบริษัท Tencent บริษัทเกมใหญ่สุดในโลกขึ้นมา ซึ่งเกมโดยส่วนใหญ่ของบริษัทนี้จะอยู่ในมือถือ
โดยขณะนี้ ส่วนแบ่งการตลาดแบ่งออกเป็น เกมมือถือ 51% เกม PC 24% และ Console 25%
อย่างไรก็ตาม ในโลกใบนี้ ก็ยังมีคนอีกครึ่งหนึ่งที่เล่นเกม PC และ เกม Console อยู่ ซึ่งปัญหาที่สำคัญที่เกิดขึ้นตอนนี้ก็คือ “การเล่นเกมข้ามแพลตฟอร์ม”
แต่แล้วเมื่อวานนี้ Google กลับประกาศว่า
นวัตกรรมของเรา จะสามารถทำให้เราเล่นเกมได้บนทุกอุปกรณ์ โดยที่เราไม่ต้องติดตั้งเกมบนอุปกรณ์นั้น
และสิ่งนี้จะถือเป็นยุคถัดไปของวงการเกม..
เรื่องแบบนี้เกิดขึ้นได้อย่างไร?
เพราะโดยปกติแล้วเราต้องติดตั้งเกมบนอุปกรณ์นั้น เพื่อให้อุปกรณ์เครื่องนั้นประมวลผลภาพ และถ้าอุปกรณ์นั้นสเปก (Specification) ไม่ถึง เราก็ไม่สามารถเล่นเกมนั้นได้
Google เรียกสิ่งนี้ว่า STADIA
เป็นแพลตฟอร์มเล่นเกมบนคลาวด์ พูดง่ายๆ ก็คือ เหมือนเรายืมคอมพิวเตอร์ของ Google มาประมวลผล และแน่นอนคอมพิวเตอร์ของ Google ย่อมติดตั้งการ์ดจอ และมีเครื่องที่แรงมากพอที่จะสามารถเล่นได้ทุกเกม
สิ่งที่ Google จะทำก็คือ การฉายภาพที่ประมวลผลได้มาให้ผู้เล่นเกมดู ไม่ต่างอะไรจากการดูวิดีโอใน YouTube แต่คราวนี้จะเป็น YouTube ที่เราสามารถกดปุ่มซ้ายขวาหน้าหลังได้..
ประเด็นมันอยู่ตรงนี้..
เมื่อก่อน
กว่าจะเล่นเกมได้ เราต้องซื้อคอมพิวเตอร์สเปกเทพ การ์ดจอเป็นหมื่นบาท
หรือต้องไปซื้อเครื่องเกมที่มีความสามารถสูงไม่ว่าจะเป็น Xbox หรือ PlayStation
มาคราวนี้ เราให้คลาวด์คอมพิวเตอร์ของ Google ประมวลผลให้ และแสดงผลออกมาบนหน้าจอของเรา
พอเรื่องเป็นแบบนี้ ต่อให้เครื่องเราสเปกห่วยขนาดไหน เราก็จะสามารถเล่นเกมสเปกเทพได้บนทุกหน้าจอ ไม่ว่าจะเป็นหน้าจอคอมพิวเตอร์ หน้าจอทีวี หน้าจอโทรศัพท์มือถือ ขอแค่เรามีอินเทอร์เน็ตก็พอ
ทั้งนี้ STADIA ได้จับมือกับบริษัท AMD เจ้าของเทคโนโลยีชิป CPU และ GPU ชั้นนำในการร่วมกันออกแบบ Data Center สำหรับแพลตฟอร์มนี้
ซึ่งหลังการประกาศดังกล่าว มูลค่าหุ้นของบริษัท AMD ก็พุ่งขึ้นกว่า 13% ภายในวันเดียว
แล้วตลาดอุตสาหกรรมเกม ที่ผ่านมาใหญ่ขนาดไหน?
มูลค่าตลาดเกมทั่วโลกมีขนาดใหญ่อย่างที่หลายคนคาดไม่ถึง
ปี 2016 มูลค่า 3.4 ล้านล้านบาท
ปี 2017 มูลค่า 3.9 ล้านล้านบาท
ปี 2018 มูลค่า 4.4 ล้านล้านบาท
ก็น่าติดตามว่าเรื่องนี้จะเกิดขึ้นได้จริงหรือไม่
อย่างไรก็ตาม
ตัวแปรที่จะทำให้แพลตฟอร์มดังกล่าวประสบความสำเร็จ 
คงหนีไม่พ้น Latency หรือที่เรารู้จักกันว่า ค่า Ping
Latency คือ ระยะเวลาที่เซิร์ฟเวอร์ใช้ในการส่งข้อมูลกับอุปกรณ์ของเรานั่นเอง
หาก Latency มาก การตอบสนองของเกมก็จะยิ่งหน่วง
หาก Latency น้อย การตอบสนองของเกมก็จะราบรื่น
ซึ่งหนึ่งในสิ่งที่จะทำให้แพลตฟอร์มการเล่นเกมบนคลาวด์แบบนี้ ประสบความสำเร็จ ก็คือ ประสิทธิภาพของอินเทอร์เน็ต..
และเทคโนโลยี 5G ที่มีความเร็วกว่า 4G กว่า 100 เท่าก็อาจเป็นอีกตัวแปรสำคัญของเรื่องนี้
เราก็คงต้องจับตาดูว่า Google พร้อมแค่ไหนสำหรับการจับธุรกิจใหม่ครั้งนี้
หากเรื่องนี้ ประสบความสำเร็จ 
มันก็อาจจะเป็นหนึ่งในการ DISRUPT แห่งปี ที่จะเปลี่ยนวงการเกมไปตลอดกาล..
----------------------
ถ้าคิดว่า Google ประสบความสำเร็จทุกเรื่อง ลองอ่านเรื่อง ความล้มเหลวของ Google+ ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-